ai4bharat/Pralekha huggingface dataset:
पेयजल आणि स्वच्छता मंत्रालय
मुंबईत राष्ट्रीय स्वच्छ प्रतिष्ठित स्थळांचा पाचवा आढावा, 20 स्थळांवरील स्वच्छतेत लक्षणीय प्रगती
नवी दिल्ली, 17 जानेवारी 2019
पेयजल आणि स्वच्छता मंत्रालय आणि राज्य सरकारी संस्था, स्थानिक प्रशासन आणि स्वच्छ प्रतिष्ठित स्थळांचे विश्वस्त/मंडळ यांचे मुंबईत दोन दिवसांचे चर्चासत्र पार पडले. यामध्ये देशभरातून 100 प्रतिनिधी सहभागी झाले होते. यावेळी छत्रपती शिवाजी टर्मिनल्सला भेट देण्यात आली. या ठिकाणी अतिशय शिस्तबद्ध पद्धतीने स्वच्छता आणि दुरुस्तीचे काम सुरु आहे.
स्वच्छ प्रतिष्ठित स्थळांचा उद्देश या ठिकाणी स्वच्छतेचा उच्च दर्जा राखणे हा आहे. पंतप्रधान नरेंद्र मोदी यांनी स्वच्छतेचा नारा दिल्यानंतर केंद्र आणि काही निवडक राज्यांनी देशातील काही प्रतिष्ठित ठिकाणं स्वच्छ बनवण्यासाठी संयुक्तपणे उपक्रम हाती घेतले आहेत. या उपक्रमाला खाजगी तसेच सार्वजनिक कंपन्यांकडून कॉर्पोरेट सामाजिक दायित्व अंतर्गत सहाय्य लाभले आहे.
चर्चेदरम्यान या उपक्रमाच्या पहिल्या आणि दुसऱ्या टप्प्यात 20 ठिकाणी हाती घेण्यात आलेल्या कामाचा आढावा घेण्यात आला. या ठिकाणी स्वच्छता सुविधांच्या विकासात लक्षणीय प्रगती दिसून आली. पेयजल आणि स्वच्छता मंत्रालयाचे सचिव परमेश्वरन् अय्यर यांनी या उपक्रमाची प्रशंसा केली आणि आंतरक्षेत्रीय सहकार्याच्या महत्वावर भर दिला. अय्यर यांनी यावेळी http://swachhiconicplaces.gov.in/ या स्वच्छ आयकॉनिक प्लेस पोर्टल आणि लोगोचा शुभारंभ केला. स्वच्छ भारत अभियानाच्या विशेष प्रकल्पांचे महासंचालक अक्षय राऊत यांनी या गेल्या दोन वर्षात विविध प्रतिष्ठेच्या ठिकाणी सुरु असलेल्या कामाच्या प्रगतीबाबत सादरीकरण केले.
N.Sapre/S.Kane/P.Malandkar
(Visitor Counter : 70
कृषी मंत्रालय
उत्स्फूर्त मागणीमुळे देवळाली -मुझफ्फरपूर किसान रेल्वे आठवड्यातून तीनदा; उद्घाटनापासून लोडिंगपर्यंत चारपट वाढ
लिंक किसान रेल्वे सांगोला-मनमाड-दौंड आठवड्यातून तीनदा
नवी दिल्ली, 6 सप्टेंबर 2020
उत्स्फूर्त मागणीमुळे, येत्या 08-09-2020 पासून देवळाली – मुझफ्फरपूर ही आठवड्यातून दोनदा धावणाऱ्या किसान रेल्वेच्या फेऱ्यांमध्ये वाढ करीत ती आता आठवड्यातून तीन वेळा धावणार आहे, भारतीय रेल्वेने हा निर्णय घेतला आहे. पत्रकार परिषदेत काल याची महिती देताना, मध्य रेल्वेच्या जनसंपर्क विभागाने सांगितले की, मध्यरेल्वे लिंक किसान रेल्वे देखील फेऱ्यांमध्ये वाढ करून सांगोला आणि मनमाड दरम्यान आठवड्यातून दोन वेळा ऐवजी आठवड्यातून तीन वेळा गाडी धावेल जी देवळाली – मुझफ्फरपूर किसान रेल बरोबर मनमाड येथे जोडली जाईल / वेगळी होईल. सविस्तर माहिती खाली आहे :
A. 00107 / 00108 देवळाली – मुझफ्फरपूर – देवळाली किसान रेल 
रेल्वे क्रमांक 00107 किसान रेल्वे ही 08 - 09 -2020 पासून 25 – 09 – 2020 पर्यंत सध्या प्रमाणेच दर मंगळवारी, गुरुवारी आणि शनिवारी देवळालीकडे 18.00 वाजता प्रस्थान करेल आणि मुझफ्फरपूर जंक्शन येथे तिसऱ्या दिवशी 04.45 वाजता पोहोचेल.
रेल्वे क्रमांक 00108 किसान रेल्वे 10 – 09 – 2020 पासून 27 – 09 – 2020 पर्यंत मुझफ्फरपूर जंक्शन येथून प्रत्येक गुरुवार, शनिवार आणि सोमवारी 08.00 वाजता प्रस्थान करेल आणि दुसऱ्या दिवशी मनमाड येथे 13.00 वाजता पोहोचेल.
थांबा : नाशिक रोड , मनमाड, जळगाव , भुसावळ, बुरहानपूर, खंडवा, हारदा, इटारसी, पिपारिया , गदरवाडा , नरसिंहपूर , जबलपूर, कटनी, सतना, माणिकपूर, प्रयागराज छिवकी, पं. दीनदयाळ उपाध्याय जंक्शन, बक्सर आणि दानापूर.
रचना : देवळाली येथून रेल्वेला 5 पार्सल व्हॅन लागतील.
B. 00109 / 00110 सांगोला – मनमाड – दौंड  लिंक किसान रेल
रेल्वे क्रमांक 00109 लिंक किसान रेल 8 – 09 - 2020 पासून 25 – 09 – 2020 पर्यंत दर मंगळवार, गुरुवार आणि शनिवारी सांगोला येथून 08.00 वाजता प्रस्थान करेल आणि त्याच दिवशी 18.30 वाजता मनमाड येथे पोहोचेल.
रेल्वे क्रमांक 00110 लिंक किसान रेल 11 – 09 – 2020 ते 28 – 09 – 2020 पर्यंत प्रत्येक शुक्रवार, रविवार आणि गुरुवारी 14.00 वाजता मनमाड येथून प्रस्थान करेल आणि त्याच दिवशी दौंड येथे 18.15 वाजता पोहोचेल.
थांबा : 00109 करिता - पंढरपूर, कुर्डुवाडी, दौंड, बेलवंडी, अहमदनगर, बेलापूर, कोपरगाव. 00110 करिता – अहमदनगर.
किसान रेलच्या उद्घाटनाच्या दिवशी  90.92 टन इतका माल चढविण्यात आला, 14 – 08 - 2020 रोजी 99.91 टन, 21 – 8 – 2020 रोजी 235.44 टन माल रेल्वेमध्ये चढविण्यात आला. 25 – 8 – 2020 पासून फेऱ्यांमध्ये वाढ करून त्या आठवड्यातून दोन वेळा करण्यात आल्या, तेव्हा 273.74 टन माल चढविण्यात आला, 28 – 8 – 2020 रोजी 277.64 टन आणि 01 – 09 – 2020 रोजी 354.29 टन माल चढविण्यात आला. आता फेऱ्यांमध्ये आणखी वाढ केल्यानंतर माल वाहून नेण्यामध्येही वाढ होण्याची अपेक्षा आहे.
B.Gokhale/S.Shaikh/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 114
रेल्वे मंत्रालय
रेल्वे 31 मार्चपासून विशेष रेल्वे सेवा रद्द करणार असल्याचे समाजमाध्यमांवरील वृत्त दिशाभूल करणारे
नवी दिल्ली, 15 मार्च 2021
समाजमाध्यमांवरील काही वृत्तांकनात सध्य़ा सुरू असलेल्या विशेष रेल्वे गाड्या रेल्वे 31 मार्च 2021 पासून रद्द करणार असल्याची देण्यात येत असलेली माहिती ही पूर्णपणे दिशाभूल करणारी व निराधार आहे, याची नोंद घ्यावी.
समाजमाध्यमांवर चुकीच्या बातम्यांची चित्रणे फिरत आहेत. सगळ्यांना असे सूचित करण्यात येत आहे की फिरत असणारे हे चित्रण गेल्यावर्षीचे असून आजचे असल्याचे भासवण्यात येत आहे.
भारतीय रेल्वेने अश्या प्रकारची कोणतीही घोषणा केलेली नाही.
विशेष सेवा म्हणून सध्या सुरू असलेल्या प्रवासी व उपनगरी रेल्वे गाड्या सुरूच राहतील असे कळवण्यात येत आहे. प्रवाश्यांनी प्रवासात कोविड नियमांचे पालन करावे अशी विनंती करण्यात येत आहे.M.Chopade/V.Sahajrao/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 166
रस्ते वाहतूक आणि महामार्ग मंत्रालय
नितीन गडकरी यांच्या हस्ते झारखंड मधील रांची येथे 9400 कोटी रुपयांच्या 21 राष्ट्रीय महामार्ग प्रकल्पांचे उद्घाटन आणि पायाभरणी
नवी दिल्ली, 23 मार्च 2023
केंद्रीय रस्ते वाहतूक आणि महामार्ग मंत्री नितीन गडकरी यांनी आज झारखंडमधील रांची येथील धुर्वा येथे 9400 कोटी रुपयांहून अधिक खर्चाच्या 532 किमी लांबीच्या 21 प्रकल्पांचे उद्घाटन आणि पायाभरणी केली.
गडकरी म्हणाले की, रांची ते वाराणसी 260 किमीचा 4-पदरी इंटर-कॉरिडॉर 7000 कोटी रुपये खर्चून बांधण्यात आला असून, रांची ते वाराणसी हे अंतर 5 तासांत कापता येईल. 635 किमीच्या 4-पदरी रायपूर-धनबाद इकॉनॉमिक कॉरिडॉरमुळे कोळसा, पोलाद , सिमेंट आणि इतर खनिजांची वाहतूक सुलभ होईल असे ते म्हणाले .
G.Chippalkatti/S.Kane/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 81
श्रम आणि रोजगार मंत्रालय
ईएसआयसीने जिंकला ‘आयएसएसए उत्तम उपाययोजना पुरस्कार 2018’
नवी दिल्ली, 8 ऑक्टोबर 2018
कर्मचारी राज्य विमा महामंडळाने  मलेशियातल्या क्वालालंपूर येथे झालेल्या आशिया-प्रशांत प्रादेशिक, सामाजिक सुरक्षा मंचाच्या परिषदेत विम्याची व्याप्ती वाढवण्यासाठी केलेल्या प्रशासकीय तोडग्यासाठी आयएसएसए उत्तम उपाययोजना पुरस्कार 2018 जिंकला आहे.
ईएसआयसीचे महासंचालक राज कुमार यांनी ईएसआयसीच्या वतीने गुणवत्ता प्रमाणपत्र स्वीकारले.
N.Sapre/S.Kane/P.Kor
(Visitor Counter : 61
पंतप्रधान कार्यालय
संरक्षण मंत्रालयाने भारतीय लष्करासाठी सुधारित आकाश शस्त्र प्रणाली आणि 12 वेपन लोकेटिंग रडार्स स्वाती  साठी 9,100 कोटी रुपयांहून अधिक मुल्याचे केले करार.
हा एक स्वागतार्ह निर्णय आहे, ज्यामुळे स्वावलंबनाला चालना मिळेल आणि विशेषत करून एमएसएमई क्षेत्राला मदत होईल : पंतप्रधानांचे प्रतिपादन
संरक्षण मंत्रालयाने 30 मार्च 2023 रोजी भारतीय लष्करासाठी सुधारित आकाश शस्त्र प्रणाली आणि 12 वेपन लोकेटिंग रडार, WLR स्वाती  च्या 9,100 कोटी रुपयांहून अधिक मुल्याच्या खरेदीसाठी करारावर स्वाक्षरी केली, अशी माहिती संरक्षण मंत्री कार्यालयाने एका ट्विटद्वारे दिली आहे.
भारताच्या संरक्षण मंत्रालय कार्यालयाच्या ट्विटला प्रतिसाद देताना पंतप्रधान म्हणाले;
"हा एक स्वागतार्ह निर्णय, जो स्वावलंबनाला चालना देईल आणि विशेषतः एमएसएमई क्षेत्राला मदत करेल."
मंत्रिमंडळ
दूरसंवाद क्षेत्रातल्या सहकार्यासाठी भारत आणि कंबोडिया यांच्यातल्या सामंजस्य कराराला केंद्रीय मंत्रिमंडळाची मंजूरी
नवी दिल्ली, 15 एप्रिल 2019
भारत आणि कंबोडिया यांच्यात दूरसंवाद क्षेत्रातल्या सहकार्यासाठी झालेल्या सामंजस्य कराराला, पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत पूर्वलक्षी प्रभावाने मंजूरी देण्यात आली.
मार्च 2019 मधे या सामंजस्य करारावर स्वाक्षऱ्या झाल्या होत्या.
प्रभाव –
यामुळे दूरसंवाद क्षेत्रात, दोन्ही देशादरम्यानचे द्विपक्षीय सहकार्य आणि परस्पर सामंजस्य दृढ व्हायला मदत होणार आहे.
N.Sapre/N.Chitale/D.Rane
(Visitor Counter : 85
PIB Headquarters
पत्र सूचना कार्यालयाचे कोविड-19 संबंधित बातमीपत्र
नवी दिल्ली/मुंबई 17 जुलै 2021
|
|
- Over 40 Crore Vaccine Doses administered so far under Nationwide Vaccination Drive
- 3,02,27,792 total recoveries across the country so far
- Recovery Rate increases to 97.31%
- 43,916 patients recovered during last 24 hours
- India reports 38,079 new cases in last 24 hours
- India's Active Caseload currently at 4,24,025
- Active cases constitute 1.36% of total cases
- Weekly Positivity Rate remains below 5%, currently at 2.10%
- Daily positivity rate at 1.91%, less than 3% for 26 consecutive days
- Testing capacity substantially ramped up – 44.20 crore tests conducted 
#Unite2FightCorona#IndiaFightsCorona
PRESS INFORMATION BUREAU
MINISTRY OF INFORMATION & BROADCASTING
GOVERNMENT OF INDIA
आरोग्य मंत्रालयाची कोविड-19 शी संबंधित घडामोडींवरील माहिती
भारतातील भारतातील लसीकरण मोहिमेमध्ये दिल्या गेलेल्या लसींच्या एकूण मात्रांची संख्या आता 40 कोटींच्या लक्षणीय पातळीजवळ पोहोचली आहे. आज सकाळी 7 वाजता प्राप्त झालेल्या तात्पुरत्या अहवालातील आकडेवारीनुसार, आतापर्यंत 50,09,914 सत्रांच्या आयोजनातून कोविड प्रतिबंधक लसीच्या एकूण 39,96,95,879 मात्रा देण्यात आल्या आहेत. गेल्या 24 तासांत, लसीच्या 42,12,557 मात्रा देण्यात आल्या आहेत. त्यांचा तपशील पुढीलप्रमाणे आहे:
कोविड-19 प्रतिबंधक लसीकरण मोहिमेचे सार्वत्रिकीकरण करण्याचा नवा टप्पा देशात 21 जून 2021 पासून सुरु झाला. केंद्र सरकार, देशभरात लसीकरण मोहिमेचा वेग वाढविण्यासाठी आणि मोहिमेच्या व्याप्तीचा विस्तार वाढविण्यासाठी कटिबद्ध आहे.
महामारीच्या सुरुवातीपासून कोविड बाधित झालेल्यांपैकी 3,02,27,792 व्यक्ती यापूर्वीच कोविडमधून पूर्णपणे बऱ्या झाल्या आहेत आणि गेल्या 24 तासांत 43,916 कोरोना जण रोगमुक्त झाले. यामुळे एकंदर रोगमुक्ती दर 97.31% झाला असून यावरून रोगमुक्ती दराचा सतत वाढता कल दिसून येतो आहे.
भारतात, गेल्या 24 तासांत, 38,079 नव्या कोविड ग्रस्त रुग्णांची नोंद झाली.
गेले सलग 20 दिवस, रोज नोंद होणाऱ्या नव्या कोविड बाधितांची संख्या 50,000 पेक्षा कमी असल्याचे दिसून आले आहे. केंद्र सरकार तसेच राज्ये आणि केंद्रशासित प्रदेश सरकारे यांच्या शाश्वत आणि सह्योगात्मक प्रयत्नांचा हा परिणाम आहे.
भारतातील सक्रीय रुग्णसंख्या आज 4,24,025 आहे आणि सध्या सक्रीय असलेल्या रुग्णांचे प्रमाण भारतातील एकूण कोविड बाधितांच्या संख्येच्या फक्त 1.36% इतके आहे.
देशभरात कोविड संसर्ग तपासणी चाचण्यांचा वेग लक्षणीय प्रमाणात वाढविण्यात आला असून गेल्या 24 तासांच्या कालावधीत देशात एकूण 19,98,715 चाचण्या करण्यात आल्या. महामारीच्या सुरुवातीपासून आतापर्यंत देशात 44 कोटी 20 लाखांहून जास्त  चाचण्या करण्यात आल्या आहेत.
एकीकडे देशभरात चाचण्यांचे प्रमाण वाढविण्यात येत असतानाच, साप्ताहिक पॉझिटीव्हिटी दरात देखील सातत्याने घसरण दिसून येत आहे. साप्ताहिक पॉझिटीव्हिटी दर सध्या 2.10% आहे तर दैनंदिन पॉझिटीव्हिटी दर आज 1.91% इतका आहे. गेले सलग 26 दिवस हा दर 3% हून कमी तर गेले सलग 40 दिवस हा दर 5% हून कमी राहिला आहे.
इतर अपडेटस्
Important Tweets
आरोग्य आणि कुटुंब कल्याण मंत्रालय
कोविड-19 प्रतिबंधक लसींची राज्ये /केंद्रशासित प्रदेशांतील उपलब्धतेची अद्ययावत माहिती
राज्ये आणि केंद्रशासित प्रदेशांना सुमारे 202.43 कोटीपेक्षा अधिक लसमात्रा केल्या उपलब्ध
राज्ये आणि केंद्रशासित प्रदेशांकडे अजूनही 4.77 कोटीहून अधिक न वापरलेल्या आणि शिल्लक लसमात्रा शिल्लक
देशभरात कोविड-19 प्रतिबंधक लसीकरणाचा वेग आणि व्याप्ती वाढवण्यासाठी केंद्र सरकार वचनबद्ध आहे. देशव्यापी कोविड19 प्रतिबंधक लसीकरणाला 16 जानेवारी 2021पासून सुरूवात झाली. कोविड19 प्रतिबंधक लसीकरणाच्या सार्वत्रिकीकरणाचा नवा टप्पा 21 जून 2021पासून सुरू झाला. राज्ये आणि केंद्रशासित प्रदेशांना लसीकरणाचे उत्तम नियोजन करण्याच्या दृष्टीने लसींची अधिक उपलब्धता, लसीच्या साठ्याविषयी आगाऊ सूचना आणि लसींची पुरवठा साखळी सुनियोजित करणे या माध्यमातून लसीकरण मोहिमेची गती वाढवण्यात आली आहे.
देशव्यापी लसीकरण मोहिमेचा एक भाग म्हणून, भारत सरकार राज्ये आणि केंद्रशासित प्रदेशांना कोविड प्रतिबंधक लसींचा पुरवठा विनामूल्य करत आहे. कोविड19 प्रतिबंधक लसीकरण मोहिमेच्या सार्वत्रिकीकरणाच्या नवीन टप्प्यात केंद्र सरकार देशातील लस उत्पादकांद्वारे 75 टक्के लस खरेदी करून त्या लसींचा राज्ये आणि केंद्रशासित प्रदेशांना  पुरवठा करत आहे.
|
|
VACCINE DOSES
|
|

|
|
SUPPLIED
|
|
2,02,43,47,325
|
|
BALANCE AVAILABLE
|
|
4,77,33,880
आतापर्यंत केंद्र सरकारने राज्ये आणि केंद्रशासित प्रदेशांना 202.43  लसीच्या मात्रा विनामूल्य आणि थेट राज्य अधिग्रहण श्रेणीच्या माध्यमातून पुरवल्या आहेत.
4.77 कोटीहून अधिक  कोविड प्रतिबंधक लसमात्रा अजूनही राज्ये आणि केंद्रशासित प्रदेशांकडे न वापरलेल्या आणि शिल्लक आहेत.
रेल्वे मंत्रालय
किसान रेल
नवी दिल्ली, 16 सप्टेंबर 2020
किसान रेल प्रकल्पांतर्गत कृषी आणि शेतकरी कल्याण मंत्रालय, राज्य सरकारच्या कृषी / पशुसंवर्धन / मत्स्यव्यवसाय विभाग यांच्याशी सल्लामसलत करून , भाजीपाला, फळे आणि अन्य नाशवंत पदार्थांच्या वाहतुकीचे संभाव्य मार्ग निवडण्यात येत आहेत. दोन्ही बाजूच्या वाहतुकीसाठी या वस्तूंच्या हंगामी उपलब्धतेच्या आधारे मूल्यांकन केले जात आहे, जेणेकरुन कार्यक्षमता आणि खर्चात बचत साध्य होईल.
किसान रेल प्रकल्पांतर्गत दोन रेल्वे सेवा - देवळाली आणि कोल्हापूर  ते मुझफ्फरपूर  आणि अनंतपूर  ते आदर्श नगर  यापूर्वीच कार्यरत आहेत. यशवंतपूर  ते निजामुद्दीन  पर्यंत जाणारी आणखी एक सेवा लवकरच सुरू होईल.
रेल्वे आणि वाणिज्य व उद्योग मंत्री पीयूष गोयल यांनी आज लोकसभेत एका प्रश्नाच्या लेखी उत्तरात ही माहिती दिली.B.Gokhale/S.Kane/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 118
संरक्षण मंत्रालय
विशाखापट्टणमधील मे. सेकॉन येथे पहिल्या एमसीए बार्ज यार्ड 75  चे उद्घाटन
नवी दिल्ली, 24 फेब्रुवारी 2023
रिअर ॲडमिरल संदीप मेहता  यांनी आज , विशाखापट्टणमच्या सिस्टिम इंजिनिअरिंग ॲण्ड कंट्रोल विंग , च्या गुट्टेनेदेवी तळावर मिसाईल कम ॲम्युनिशन  बार्ज) यार्ड 75  चे उद्घाटन केले. या बार्जची सर्व प्रमुख आणि सहाय्यक उपकरणे/प्रणाली स्वदेशी उत्पादकांकडून विकसित केल्यामुळे हा बार्ज संरक्षण मंत्रालयाच्या “मेक इन इंडिया” उपक्रमाचा अभिमानास्पद ध्वजवाहक ठरला आहे.
भारत सरकारच्या “आत्मनिर्भर भारत” उपक्रमाच्या अनुषंगाने 08 x एमसीए बार्जच्या बांधकामाचा करार सेकॉन या एका सूक्ष्म, लघु आणि मध्यम उद्योगासोबत केला. हा बार्ज 30 वर्षांची सेवा देईल अशा रीतीने बांधण्यात आला आहे. हा एमसीए बार्ज जेटींच्या बाजूने आणि बाह्य बंदरांवर भारतीय नौदलाच्या जहाजांची वाहतूक आणि वस्तू / दारुगोळा उतरवणे सुलभ करून नौदलच्या मोहिमा कार्यान्वित करायच्या वचनबद्धतेला चालना देईल.
S.Kane/P.Jambhekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 101
राष्ट्रपती कार्यालय
केंद्रीय माहिती आयोगाच्या तेराव्या परिषदेचे राष्ट्रपतींच्या हस्ते उद्घाटन
नवी दिल्ली, 12 ऑक्टोबर 2018
राष्ट्रपती राम नाथ कोविंद यांनी आज नवी दिल्लीत केंद्रीय माहिती आयोगाच्या तेराव्या परिषदेचे उद्घाटन केले.
माहितीचा मुक्त ओघ हा लोकशाहीचा आत्मा आहे, असे राष्ट्रपती यावेळी म्हणाले. जनतेला शासन कसे चालते, सरकारी निधी कसा खर्च होतो, सार्वजनिक सेवा कशा पार पडतात आणि कल्याणकारी योजनांची कशा प्रकारे अंमलबजावणी होते हे जाणून घेण्याचा अधिकार आहे, असे ते म्हणाले. भारतीय लोकशाही मजबूत करण्याचा माहिती अधिकार कायदा हा एक भाग आहे याद्वारे शासन प्रणालीत पारदर्शकता येते तसेच सामान्य नागरिकाला निर्णयांची माहिती मिळते असे राष्ट्रपती म्हणाले.
नागरिकांना सेवा पुरवणे तसेच सरकारी निधीचा वापर प्रभावीपणे करण्यासाठी माहिती अधिकार कायदा ही महत्त्वपूर्ण संकल्पना असल्याचे राष्ट्रपती म्हणाले. खाण क्षेत्राच्या ई-लिलावासाठी इंटरनेट आणि डिजिटल अर्थव्यवस्थेचा वापर केला जात आहे. वस्तू आणि सेवांच्या सरकारी खरेदी करण्यासाठी ही बाजारपेठ किंवा जीईएम पोर्टल सुरू करण्यात आल्याचे त्यांनी सांगितले. या सर्व उपाययोजनांमुळे कार्यक्षमता वाढवून गळतीला आळा बसतो असे ते म्हणाले.
माहितीचा अधिकार आणि खासगीपणा जपण्याचा अधिकार या दोन्हीमध्ये उत्तम संतुलन असायला हवे यावर त्यांनी भर दिला.
N.Sapre/S.Kane/P.Kor
(Visitor Counter : 97
आरोग्य आणि कुटुंब कल्याण मंत्रालय
कोविड-19 ची ताजी माहिती
देशव्यापी कोविड प्रतिबंधक लसीकरण मोहिमेअंतर्गत आतापर्यंत 192.12 कोटी लसमात्रा देण्यात आल्या आहेत.
भारतातील उपचाराधीन रुग्णांची संख्या सध्या 14,996 आहे
उपचाराधीन रुग्णांचे प्रमाण 0.03% आहे
रुग्ण बरे होण्याचा दर सध्या 98.75% आहे.
गेल्या 24 तासात 2,346 रुग्ण बरे झाले, त्यामुळे आतापर्यंत बरे झालेल्या रुग्णांची एकूण संख्या वाढून 4,25,94,801 वर
गेल्या 24 तासात 2,323 नवे रुग्ण आढळले.
दैनंदिन पॉझिटिव्हिटी दर 
साप्ताहिक पॉझिटिव्हिटी दर 
आतापर्यंत एकूण 84.63 कोटी चाचण्या करण्यात आल्या. गेल्या 24 तासात 4,99,382 चाचण्या करण्यात आल्या.
सांस्कृतिक मंत्रालय
भारताने 100 कोटी लसीकरणाचा महत्त्वपूर्ण टप्पा गाठल्याबद्दल भारतीय पुरातत्त्व सर्वेक्षणद्वारे 100 स्मारकांवर तिरंगी रोषणाई
नवी दिल्ली, 21 ऑक्टोबर 2021
ठळक मुद्दे
- स्मारकाची रोषणाई कोरोना योद्ध्यांप्रति - लस देणारे , स्वच्छता कर्मचारी, निमवैद्यकीय , सहाय्यक कर्मचारी , पोलिस कर्मचारी यांच्याप्रति कृतज्ञता व्यक्त करण्यासाठी आहे
- तिरंगी रोषणाईने उजळलेल्या 100 स्मारकांमध्ये युनेस्कोच्या जागतिक वारसा स्थळांचाही समावेश
भारताने 100 कोटी लसीकरणाचा महत्त्वपूर्ण टप्पा गाठल्याबद्दल संस्कृती मंत्रालयाचे भारतीय पुरातत्व सर्वेक्षण देशभरात 100 स्मारके तिरंगी रोषणाईने झळाळून टाकत आहे. कोविड महामारीविरूद्धच्या लढाईत अथक योगदान देणाऱ्या कोरोना योद्ध्यांबद्दल आदर आणि कृतज्ञतेचे प्रतीक म्हणून रोषणाई केली जात आहे.
Humayun’s Tomb
तिरंगी रोषणाईने न्हाऊन निघालेल्या 100 स्मारकांमध्ये युनेस्कोच्या पुढील जागतिक वारसा स्थळांचा समावेश आहे - दिल्लीतील लाल किल्ला, हुमायूनचा मकबरा आणि कुतुबमिनार, उत्तर प्रदेशातील आग्रा किल्ला आणि फतेहपूर सीकरी, ओडिशामधील कोणार्क मंदिर, तामिळनाडूतील ममल्लापुरम रथ मंदिरे, गोव्यातील सेंट फ्रान्सिस असीसी चर्च, खजुराहो, राजस्थानमधील चित्तोड आणि कुंभलगडचे किल्ले, बिहारमधील प्राचीन नालंदा विद्यापीठाचे खोदलेले अवशेष आणि गुजरातमधील धोलाविरा .
Sun Temple, Konark
Red Fort
भारताने 100 कोटी लसीकरण टप्पा गाठल्याच्या पार्श्वभूमीवर ज्यांनी देशाला महामारीचा प्रभावीपणे सामना करण्यास मदत करण्यासाठी अहोरात्र काम केले आणि मानवजातीसाठी निःस्वार्थ भावनेने सेवा केली अशा कोरोना योद्ध्यांबद्दल - लसीकरण करणारे, स्वच्छता कर्मचारी, निमवैद्यकीय , सहाय्यक कर्मचारी , पोलीस कर्मचारी आदींबाबत कृतज्ञता व्यक्त करण्यासाठी 100 स्मारके 21 ऑक्टोबर 2021 च्या रात्री तिरंगी रोषणाईने उजळून निघणार आहेत.
Khajuraho
लसीकरणाने विषाणूचा प्रसार नियंत्रित करण्यात आणि तिसरी लाट थोपवण्यात महत्वाची भूमिका बजावली असून 100 कोटी कोविड प्रतिबंधक लसीच्या मात्रा देऊन अब्जावधी मात्रा देणाऱ्या देशांमध्ये चीनसह भारत हा एकमेव देश आहे .
रोषणाईसाठी निवडलेल्या 100 स्मारकांची यादी पाहण्यासाठी कृपया क्लिक करा
M.Chopade/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 162
परराष्ट्र व्यवहार मंत्रालय
एअर इंडिया एक्सप्रेसच्या दोन विशेष विमानांतून बुखारेस्ट आणि बुडापेस्ट येथून 369 भारतीय नागरीक मुंबई येथे दाखल
मुंबई, 4 मार्च 2022
एअर इंडियाची दोन विशेष विमाने आज  रोजी 369 भारतीय नागरिकांना घेऊन मुंबई येथील छत्रपती शिवाजी महाराज विमानतळावर दाखल झाली.
पहाटे 2 वाजता एअर इंडियाच्या IX 1204 विमानातून दाखल झालेल्या 185 प्रवाशांचे केंद्रीय मंत्री रावसाहेब पाटील दानवे यांनी स्वागत केले. हे विमान बुखारेस्टवरुन शुक्रवारी मुंबईसाठी रवाना झाले होते.
विमानतळावर रावसाहेब पाटील दानवे यांनी विद्यार्थ्यांशी संवाद साधला. त्यांनी सरकारतर्फे विमानतळावर विविध राज्यांकडून स्थापन करण्यात आलेल्या मदतकक्षांची माहिती दिली. तसेच रेल्वेने विद्यार्थ्यांना आपापल्या गावी परतण्यासाठी रेल्वे आरक्षणाची सुविधाही विमानतळावर उपलब्ध करुन दिल्याचे सांगितले. सरकारकडून करण्यात आलेल्या उपाययोजनांवर विद्यार्थ्यांनी समाधान व्यक्त केल्याचे रावसाहेब दानवे यांनी ट्वीट संदेशातून सांगितले.
बुडापेस्टवरुन 184 प्रवाशांची दुसरी तुकडी दुपारी 12.00 वाजता मुंबई विमानतळावर दाखल झाली. केंद्रीय मंत्री मुख्तार अब्बास नक्वी यांनी प्रवाशांचे स्वागत केले. सर्व विद्यार्थ्यांना मायदेशी सुरक्षित परत आणणे, याला सरकारचे सर्वोच्च प्राधान्य असल्याचे नक्वी यांनी ट्वीट संदेशातून सांगितले.
ऑपरेशन गंगा मोहिमेअंतर्गत विमानांची संख्या वाढवण्यात आली आहे. दरम्यान, भारतीय हवाई दलाने C-17 ग्लोबमास्टर या विमानाच्या 7 उड्डाणांनातून 1,428 भारतीय नागरिकांना मायदेशी परत आणले आहे. हवाई दलाची सर्व विमाने दिल्लीनजीकच्या हिंडन हवाई तळावर उतरली.
पराष्ट्र व्यवहार मंत्रालायाचा नियंत्रण कक्ष, तसेच युक्रेन, पोलंड, रोमानिया हंगेरी आणि स्लोव्हाक गणराज्य येथील भारतीय दूतावासांद्वारे संचालित नियंत्रण केंद्रे 24x7 कार्यरत आहेत.
संरक्षण मंत्रालय
अमेरिकेतल्या अलास्का येथील फोर्ट वेनराईट, येथे सुरू होणाऱ्या "युद्ध अभ्यास-23” साठी भारतीय पथक रवाना
"युद्ध अभ्यास" हा 19 वा सैन्य सराव 25 सप्टेंबर ते 8 ऑक्टोबर 2023 या कालावधीत अमेरिकेतल्या अलास्का येथील फोर्ट वेनराईट, येथे आयोजित करण्यात आला आहे. भारतीय लष्कर आणि अमेरिकेच्या सैन्य दलाने संयुक्तपणे आयोजित केलेला हा वार्षिक सराव आहे. या सरावाची मागील आवृत्ती भारतातल्या उत्तराखंड मधील औली येथे नोव्हेंबर 2022 मध्ये आयोजित करण्यात आली होती.
सरावाच्या या आवृत्तीत, 350 जवानांचा समावेश असलेले भारतीय लष्कराचे पथक सहभागी होणार आहे. या सरावात मराठा लाईट इन्फंट्री रेजिमेंटशी संलग्न बटालियन भारतीय लष्कराचे नेतृत्व करेल. यावेळी दोन्ही देशांचे सैन्यदल संयुक्त राष्ट्रसंघाच्या शांतता मोहिमेमध्ये आंतरसंचालन वाढविण्यासाठी आवश्यक सामरिक कवायतींच्या मालिकेचा सराव करतील. तसेच दोन्ही बाजूंचे सहभागी लष्करी अधिकारी परस्पर अनुभव आणि सर्वोत्तम पद्धती सामायिक करण्यासाठी तपशीलवार चर्चा करतील. संयुक्त राष्ट्रांच्या आदेशाच्या भाग VII अंतर्गत 'पर्वत रांगा/अत्यंत प्रतिकूल हवामान परिस्थितीत एकात्मिक युद्ध पथकाची तैनाती ' ही या सरावाची संकल्पना आहे.
कमांड पोस्ट सराव आणि निवडक विषयांवर तज्ञ शैक्षणिक चर्चा देखील करतील.
या सरावामध्ये युद्ध अभियांत्रिकी, अडथळे दूर करणे, खाण आपत्ती यासह युद्ध कौशल्यांविषयी विस्तृत माहिती देणाऱ्या कवायतींमध्ये विचारांची देवाणघेवाण आणि सर्वोत्तम पद्धतींचा समावेश असेल. "युद्ध अभ्यास-23" सरावामुळे दोन्ही सैन्यांना एकमेकांकडून शिकण्यास आणि दोन्ही सैन्यांमधील संबंध अधिक दृढ होण्यास मदत मिळेल.
पंतप्रधान कार्यालय
पंतप्रधान आणि ओमानचे सुलतान यांच्यात दूरध्वनीवरून संभाषण
नवी दिल्ली, 7 एप्रिल 2020
पंतप्रधान नरेंद्र मोदी यांनी आज ओमानचे सुल्तान महामहीम हैथम बिन तारिक यांच्याशी दूरध्वनीवरून संवाद साधला.
दोन्ही नेत्यांनी सध्या कोविड- 19 महामारीमुळे उद्भवलेल्या आरोग्य आणि आर्थिक आव्हानांवर आणि आपापल्या देशाकडून त्यावर करण्यात आलेल्या उपाययोजनांबत चर्चा केली. दोन्ही देश संकटाशी सामना करण्यासाठी एकमेकांना शक्य ते सर्व सहकार्य करतील यावर त्यांनी सहमती दर्शवली.
महामहीम सुलतान यांनी पंतप्रधानांना सध्याच्या परिस्थितीत ओमानमधील भारतीय समुदायाच्या सुरक्षिततेबद्दल आणि आरोग्याबद्दल आश्वस्त केले. भारतातील ओमानी नागरिकांना भारत सरकारने अलिकडेच पुरवलेल्या मदतीबद्दल त्यांनी पंतप्रधानांचे आभार मानले.
महामहीम दिवंगत सुलतान कबूस यांच्या निधनाबद्दल पंतप्रधानांनी पुन्हा शोक व्यक्त केला. सुलतान हैथम यांच्या कारकीर्दीसाठी आणि ओमानमधील लोकांच्या शांतता आणि समृद्धीसाठी त्यांनी शुभेच्छा दिल्या. भारत ओमानकडे विस्तारित शेजारधर्माचा एक महत्त्वाचा भाग म्हणून पाहतो यावर पंतप्रधानांनी भर दिला.
B.Gokhale/S.Kane/D.Rane
(
मंत्रिमंडळ
जैवइंधनविषयक राष्ट्रीय धोरण-2018 ला केंद्रीय मंत्रिमंडळाची मंजुरी
नवी दिल्ली, 16 मे 2018
पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत जैवइंधनविषयक राष्ट्रीय धोरण 2018 ला मंजुरी देण्यात आली.
या धोरणाची ठळक वैशिष्ट्ये :
- या धोरणानुसार, जैवइंधनाचे, त्याच्या प्रकारानुसार वर्गीकरण करण्यात आले आहे. यात फर्स्ट जनरेशन जैव इंधन म्हणजे बायोइथेनॉल आणि अत्याधुनिक जैवइंधन, सेकंड जनरेशन इथेनॉल, महापालिकेचा घनकचरा, तसेच,थर्ड जनरेशन जैवइंधन म्हणजे, बायो सीएनजी इत्यादी. या वर्गीकरणामुळे, प्रत्येक प्रकारातील इंधनाला योग्य आर्थिक मदत किंवा सवलत देणे शक्य होईल.
- या धोरणामुळे, कृषी उत्पादने जसे की, ऊसाचा रस, बीटामधील साखर, शलगमसारख्या कंदमुळातील साखर, बटाटे, मका यातील स्टार्च, यासह, खाण्या योग्य नसलेल्या कृषी उत्पादनांचा उपयोग इथेनॉल निर्मितीसाठी करता येईल.
- शेतकऱ्याकडे असलेल्या अतिरिक्त धान्यसाठ्याचा उपयोग इथेनॉल निर्मितीसाठी करता येईल. मात्र, त्यासाठी राष्ट्रीय जैवइंधन समन्वय समितीची मान्यता लागेल.
- अत्याधुनिक आणि सुधारित जैवइंधनाच्या निर्मितीचा उद्देश्य डोळ्यांपुढे ठेवून, टू-जी दर्जाच्या इथेनॉल शुद्धीकरण प्रकल्पासाठी सरकार येत्या सहा वर्षात 5000 कोटी रुपये निधी खर्च करु शकेल.
- या धोरणामुळे, जैवइंधन निर्मितीपासून ते पुरवठ्यापर्यतची एक साखळीच तयार केली जाऊ शकेल.
- जैवइंधन निर्मितीसाठी एकत्रित प्रयत्न करण्याच्या हेतूने त्याच्याशी संबंधित मंत्रालये आणि विभागांच्या भूमिकाही निश्चित करण्यात आल्या आहेत.
धोरणाचे लाभ :
या धोरणामुळे देशाचे पेट्रोल-डीझेल सारख्या इंधनावरील अवलंबित्व कमी होईल आणि इंधनाची बचत होईल. पर्यावरणाच्या दृष्टीनेही जैवइंधन फायद्याचे आहे. या इंधनासाठी तळणीच्या तेलाचा वापर होणार आहे, त्यामुळे खाण्यास अपायकारक अशा या तेलाचा, अन्नप्रकिया उद्योगातील वापर कमी होऊन, जनतेच्या आरोग्याची काळजी घेतली जाईल. ह्या इंधनाची निर्मिती ग्रामीण भागात होणार असल्याने, ग्रामीण भागात पायाभूत सुविधा आणि रोजगार निर्मिती होईल. शेतकऱ्याना उत्पन्नाचा आणखी एक स्त्रोत मिळेल. तसेच घनकचरा व्यवस्थापनामुळे कचऱ्याचा प्रश्नही सुटू शकेल.
N.Sapre/R.Aghor/D.Rane
(Visitor Counter : 102